Ali bin Abdurrahman Alhabsyi

Ali bin Abdurrahman Alhabsyi, otabâ èkennal kalabân nyama Ali Kwitang (20 April 1870 - 3 Oktober 1968) èngghi panèka sala sèttong tokoh panyiar aghâma Islam è Jakarta abad ka-20. Ali jhughâ aropa'aghi pamaddhek bân pèmpènan kapèng sèttong pangajhiyân Majelis Taklim Kwitang sè aropa'aghi pencettus organisasi-organisasi kaaghâma'an laènna è Jakarta. Ali jhughân ollè 2 lencana pangarghâ'ân ḍâri pamarènta Hindia Bâlândhâ mènangka pangarghâ'ân jasa-jasana ḍâ’ karaja’an Bâlândhâ.

 Riwayât Kaoḍi'ân 

 Bâkto Ghi' Kènè' 
Ali lahèr è ḍaèra Kwitang, Batavia (20 April 1870 - 13 Oktober 1968) kateppa'an kalabân tangghâl Hijriyâ 20 Jumadil Awwâl 1286 H ḍâri pasangan Abdurrahman bin Abdullah Alhabsyi bân Salmah. Ramana katoronan Arab-Yaman sè èyangghep sareng masyarakat mènangka habib, sabâtara èbhuna panèka orèng binè' sè solèha, potrèna olama' Betawi ḍâri Kampong Malaju, Jatinegara, Jakarta Tèmor. Ramana sèdhâ è bâkto Ali ghi’ kènè’.

 Bâkto Ngoḍâ bân Towa 
Ali ongghâ hajji tello kalè. Sè kapèng sèttong panèka taon 1311 H/1894 M è masa Karaja'an Hijaz Syarif Aun, kapèng ḍuwâ' è taon 1343 H/1925 M è masa karaja'an Hijaz Syarif Husein, bân sè kapèng tello' è taon 1354 H/1936 M è masa karaja'an Arab Sauḍi Ibn Saud bân mangkat ḍâ' Maḍina 2 kalè. Ali molaè alaksana'aghi molod ahèr Kemmis bulân Rabiul Awwâl sa'amponna sèdhâna Muhammad bin Idrus Al-Habsyi sajjhâk taon 1338 H/1920 M kantos 1355 H/1937 M è madrasah Jamiat Kheir.

 Lako bân Ḍâ'wâ 
Salaèn ajhâr, Ali jhughân aktif è ḍâlem ngèmbhângaghi ḍâ'wâ Islam, ngajhâk orèng Islam ka'angghuy noro'è ajhârân Islam kalabân dhâsar trèsna ḍâ' Allah bân Nabi Muhammad saw. Salaèn è pangajhiyân teptep è majlis Taklim Kwitang sè biasa èlaksana'aghi sabbhân arè Ahad ghu-lagghu ra-kèra 70 taon sè kalonta kantos samangkèn kalabân kunjungan ommat Islam sè alo-polo èbu, Ali jhughân aktif ḍâ'wâ e kennengngan-kennengngan laèn è Inḍonèsia, maskè ka dhisa-dhisa sè jhâu è lèrèng ghunong. 

Salaèn ghânèka, Ali jhughân aḍâ'wâ è Singapura, Malaysia, Inḍia, Pakistan, Sri Lanka bân Messèr. Ali jhughân nolès pan-bârâmpan buku, è antarana Al-Azhar Al-Wardiyyah fi As-Shuurah An-Nabawiyyah bân Ad-Durar fi As-Shalawat ala Khair Al-Bariyyah.

 Sombher